 **Ministerul Mediului, Apelor şi Pădurilor**



**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - PROIECT**

**3 NOIEMBRIE 2016**

Ca urmare a solicitării de emitere a acordului de mediu adresată de SC HYDROELECTRIC ENGINEERING SRL,cu sediul în judeţul Cluj, municipiul Cluj-Napoca, str. Mircea Eliade, nr. 46D, ap. 6, înregistrată la Agenţia pentru Protecţia Mediului Bistriţa-Năsăud cu nr. 10807/29.09.2016, cu ultima completare la nr. 11850/25.10.2016, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012 şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată cu modificări prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *2.11.2016*, că proiectul *„Scoaterea temporară din fondul forestier naţional a suprafeţei de 0,7242 ha teren forestier pentru Amenajare hidroenergetică Lunca Ilvei”,* propus a fi amplasat în *localitatea Lunca Ilvei, cursul mijlociu şi inferior al râului Ilva, comuna Lunca Ilvei, jud. Bistriţa-Năsăud*, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

***a)*** *Proiectul intră sub incidenţa HG nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2:*

*- la* *punctul 1, lit.d – împădurirea terenurilor pe care nu a existat anterior vegetaţie forestieră sau defrişare în scopul schimbării destinaţiei terenului;*

*- la punctul 3 lit. h), “instalaţii pentru producerea energiei hidroelectrice”;*

*- la punctul 13, lit. a) - orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;*

***b)*** *Pentru amenajarea hidroenergetică propusă a fost emisă Decizia etapei de încadrare nr. 93/6.02.2012.*

*Proiectul iniţial prevedea pozarea conductei de aducţiune în ampriza drumului forestier care urmăreşte cursul râului Ilva. Traseul conductei de aducţiune a fost modificat, aceasta urmând a fi pozată subteran pe terenul adiacent drumului şi râului, teren aparţinând fondului forestier.*

***c)*** *Prin proiect se propune realizarea unei amenajări hidroenergetice de tip derivaţie, pe un sector de râu între cotele 797,25 mdM şi 719,5 mdM, având o cădere totală brută de 77,75 m.*

*Amenajrea hidroenergetică va avea următoarele caracteristici:*

* *debit instalat: 0,85 m³/s;*
* *1 turbină Pelton – 6 injectoare;*
* *Putere instalată: 0,5 MW.*

*Producţia de energie estimată într-un an hidrologic mediu este de 1718 MWH/an.*

* *Captarea va fi de tip captare laterală, se va face la cota 794,7 mdM şi va cuprinde:*
* *disipator de energie – bazin cu lungimea de 2,3 m şi lăţimea de 10 m;*
* *canal de acces apă în deznisipator şi bazin deznisipator cu 2 camere de 15,45 m lungime fiecare, adâncime maximă 4,45 m şi baza interioară de 2,4 m;*
* *canal spălare deznisipator;*
* *cameră de încărcare;*
* *scară de peşti cu lungimea de 7,3 m, baza interioară 1,25 m şi adâncime între 2 m şi 2,7 m.*

*Aval de captare va fi asigurat un debit de servitute de 0,066 mc/s.*

*Pentru realizarea captării nu sunt necesare defrişări.*

* *Centrala, cu putere instalată de 0,5 MW, va fi amplasată la cota 719,5 mdM, pe un teren proprietate a titularului, nefiind necesare defrişări.*
* *Conducta de aducţiune va avea lungimea de 3775,65 m, cu o diferenţă de nivel de 73,38 m, traseul fiind împărţit în 8 tronsoane, cu 2 subtraversări a râului Iliuţa.*

*Pozarea conductei de aducţiune necesită ocuparea temporară, respectiv scoaterea temporară din fond forestier, pentru o perioadă de 3 luni, a unei suprafeţe de teren de 0,7242 ha din proprietatea comunei Lunca Ilvei, UP I Lunca Ilvei, OS Valea Ilvei.*

*Este necesară defrişarea de arbori pe o suprafaţă totală de 0,179 ha teren, respectiv:*

* *0,0362 ha în ua 176A;*
* *0,0258 ha în ua 172B;*
* *0,0213 ha în ua 171B;*
* *0,0957 ha în ua 169C.*

*Volumul de lemn defrişat va fi de 47 m³.*

***d)*** *Ocolul Silvic Valea Ilvei a efectuat o antemăsurătoare şi un deviz pentru lucrările de reinstalare a vegetaţiei forestiere pe zonele de teren care vor fi defrişate şi pentru lucrările de întreţinere a acesteia până la realizarea stării de masiv. Beneficiarul proiectului a achitat taxele aferente.*

***e)*** *Pentru proiectul modificat Administraţia Bazinală de Apă Someş-Tisa Cluj-Napoca a emis Avizul de gospodărire a apelor nr. 121/14.05.2014 (modificator al avizul de gospodărire a apelor nr. 520/13.12.2010).*

***f)*** *Proiectul nu este situat în arie dens populată.*

*g) Proiectul nu are efect cumulativ cu alte proiecte existente în zonă..*

*h) Proiectul este situat în afara ariilor naturale protejate, a zonelor de protecţie specială sau arie în care standardele de calitate ale mediului, stabilite de legislaţie, au fost depăşite.*

*i) Se utilizează resurse naturale regenerabile.*

*j) La faza de realizarea proiectului rezultă deşeuri de construcţie, deșeuri de tip menajer şi asimilate.*

*Deşeurile rezultate, atât în etapa de realizare a investiţiei cât şi în perioada de funcţionare a obiectivului, se vor colecta selectiv şi vor fi preluate de firme autorizate.*

*Deşeurile menajere vor fi transportate şi depozitate prin relaţie contractuală cu operatorul de salubritate.*

*Pământul rezultat din săpături va fi folosit pentru lucrări de refacere a mediului.*

*k) Nu se utilizează substanţe periculoase sau tehnologii care să inducă risc de accidente.*

*l) Prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă.*

*m) Din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus.*

*n) Anunţul public privind depunerea solicitării de emitere a acordului de mediu a fost mediatizat prin: afişare la sediul Primăriei comunei Lunca Ilvei, publicare în presa locală, afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/contestaţii/comentarii din partea publicului interesat.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

1. *proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare.*

**Condiţii de realizare a proiectului:**

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor.*

*3. Nu se vor executa alte tipuri de lucrări în albie, decât cele prevăzute în proiect.*

*4. Programarea lucrărilor de intervenţie în albiile cursurilor de apă astfel încât durata de timp să fie redusă la minim.*

*5. Nu se vor depozita materiale de construcţie şi deşeuri în albie.*

*6. Nu se vor crea depozite de carburanţi şi deşeuri în zona protejată, în zona de albie majoră a cursurilor de apă.*

*7.Instruirea/pregătirea angajaţilor pentru intervenţie în cazul sesizării unor scurgeri accidentale de produse petroliere/uleiuri minerale.*

*5. Se interzice degradarea albiei şi a malurilor cursului de apă în timpul execuţiei lucrărilor şi după punerea în funcţiune a obiectivului.*

*6. Pe parcursul execuţiei lucrărilor se vor lua toate măsurile pentru prevenirea poluărilor accidentale.*

*7. Asigurarea încărcării optime a mijloacelor de transport şi utilajelor şi limitarea traseelor de transport ca număr şi ruting.*

*8. Respectarea graficelor de lucru pentru fiecare tronson în parte.*

*9.Mijloacele de transport pentru materiale vor fi prevăzute cu prelată pentru evitarea împrăştierii de particule cu ajutorul vântului şi vor rula pe drumurile forestier cu viteză redusă, pentru limitarea antrenării particulelor minerale şi prafului în atmosferă.*

*10. Evitarea la maxim a efectuării operaţiilor de protejare anticorozivă a elementelor constructive (grunduire, vopsire) pe amplasament.*

*11. Mijloacele de transport şi utilajele folosite vor fi întreţinute corespunzător, pentru reducerea emisiilor de noxe în atmosferă şi prevenirea scurgerilor accidentale de carburanţi/lubrifianţi.*

*12. Reducerea suprafeţelor de teren degradate prin activitatea desfăşurată în organizarea de şantier, prin:*

*- dimensionarea lucrărilor strict la nivelul asigurării planului de execuţie a proiectului;*

*- dirijarea şi concentrarea activităţii în perimetrul vizat;*

*- suprafeţe minime ocupate de depozitări;*

*- solul vegetal decopertat se va depozita separat şi se va reutiliza la refacerea zonei;*

*- reducerea la minim a suprafeţelor de teren ocupate de haldele de sol decopertat şi excavat;*

*- readucerea terenului la starea naturală iniţială după finalizarea lucrărilor, pe perimetrele temporare de lucru.*

*13. Atât pentru perioada execuţiei lucrărilor, cât şi în perioada de funcţionare a obiectivului, se vor lua măsurile necesare pentru:*

*- evitarea scurgerilor accidentale de produse petroliere de la mijloacele de transport utilizate;*

*- evitarea depozitării necontrolate a materialelor folosite şi a deşeurilor rezultate.*

*14. Se va asigura în permanenţă stocul de materiale şi dotări necesare pentru combaterea efectelor poluărilor accidentale (materiale absorbante pentru eventuale scurgeri de carburanţi).*

*15. Se interzice spălarea utilajelor şi a mijloacelor de transport în albia sau pe malurile cursului de apă. Se interzice alimentarea cu carburanţi şi lubrefianţi a mijloacelor auto şi a utilajelor în perimetrul balastierei.*

*16. Se interzice accesul de pe amplasament pe drumurile publice cu utilaje şi mijloace de transport necurăţate. Titularul activităţii are obligaţia asigurării cu instalaţiile necesare acestui scop - instalaţii de spălare şi sistem colector de ape uzate.*

*17. La încheierea lucrărilor de investiţii se vor îndepărta atât materialele rămase neutilizate, cât şi deşeurile rezultate în timpul lucrărilor.*

*18. La execuția lucrărilor se vor respecta întocmai cele menționate în memoriul de prezentare (date, parametri), justificare a prezentei decizii.*

*19. La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistriţa-Năsăud al Gărzii Naţionale de Mediu pentru verificarea conformării cu actul de reglementare şi va solicita şi obţine autorizaţia de mediu.*

**Prezentul act de reglementare este valabil pe toată perioada punerii în aplicare a proiectului dacă nu se produc modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului atrage după sine suspendarea şi/sau anularea acestuia după caz,** **conform art.17, alin.(3) al OUG nr. 195/2005 privind protecţia mediului, aprobată prin Legea nr. 265/2006, cu modificările şi completările ulterioare. Pe durata suspendării, desfăşurarea activităţii este interzisă.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condițiile cerute de legislația în vigoare, considerându-se că acestea sunt vătămate într-un drept al lor sau într-un interes legitim.

Soluţionarea cererii se face potrivit dispoziţiilor Legii nr. 554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

DIRECTOR EXECUTIV, ŞEF SERVICIU AVIZE, ACORDURI,

AUTORIZAȚII,

biolog-chimist Sever Ioan ROMAN ing. Marin Liviu Catarig

ÎNTOCMIT,

geogr. Nicoleta Şomfelean